Kreml vallutab Ladina-Ameerikat – Propastop
20.11.2023
Augusti alguses ilmus hispaaniakeelne artikkel provokatiivse pealkirjaga “Miks viiakse pühasid esemeid Ukrainast läände?” Artiklis kirjeldatakse jõupingutusi saata Ukraina religioosseid säilmeid USA-sse ja teistesse riikidesse, et sõjahävingust päästmise varjus hoopis röövida Ukraina rikkusi.
Tegemist on mõjuoperatsiooni varajase näitega, mille laiem eesmärk on võita südameid ja poolehoidu Venemaale kogu Ladina-Ameerikas. Lisaks artiklis avaldatud valeinfole pole tuvastatud, kas loo autor Nadia Schwarz on päriselt eksisteeriv inimene. On ka raske teada, kui hästi või halvasti lugu levis. Artikli avaldanud Pressenza ei näita oma veebisaidil lehevaatamisi. Ja X-i, varasema nimega Twitteri, postitust on vaadatud ainult 33 korda.
Tähelepanu puudumine on vaid tõend selle kohta, et Venemaa operatsioon on endiselt “varajases staadiumis”. See on ka üks põhjustest, miks USA välisministeerium tegi 7. novembril avalduse, milles kirjeldatakse üksikasjalikult Venemaa desinformatsioonikampaaniat.
Moskva rahastab kogu Ladina-Ameerikas läbi viidavat mahukat desinformatsioonikampaaniat, mille eesmärk on nõrgestada rahvusvahelist toetust Ukrainale, teatas USA välisministeerium 7. novembril avaldatud pressiteates pealkirjaga “Kremli jõupingutused desinformatsiooni varjatud levitamiseks Ladina-Ameerikas”.
Kreml kavatseb kasutada Argentina, Boliivia, Tšiili, Colombia, Kuuba, Mehhiko, Venezuela, Brasiilia, Ecuadori, Panama, Paraguay, Peruu ja Uruguay ning teiste Ladina-Ameerika riikide meediat “desinformatsioonikampaania” läbiviimiseks. Sellega püüab Venemaa õõnestada toetust Ukrainale, propageerides samal ajal läänevastaseid narratiive.
“Teabega manipuleerimise kampaaniat” on koordineerinud kolm Venemaa organisatsiooni: Sotsiaalse disaini agentuur (SDA), Internetiarenduse Instituut (Институт развития интернета” (ИРИ)) ja Structura. Need on “mõjutusfirmad”, millel on sügav tehniline suutlikkus, avatud teabekeskkondade kasutamise kogemus ning Venemaa välismõju eesmärkide edendamiseks desinformatsiooni ja propaganda levitamise ajalugu.
Euroopa Liit määras juulis SDA ja Structura suhtes sanktsioonid, süüdistades neid Venemaa Ukraina-vastast sõda toetava propaganda levitamises.
Venemaa meeskonnad loovad sisu, mis saadetakse Ladina-Ameerikas “kasvatatud” ajakirjanikele “läbivaatamiseks, toimetamiseks ja lõpuks massimeedias avaldamiseks”.
Pressiteates tuuakse välja, et Kremli lõppeesmärk näib olevat oma propaganda ja desinformatsiooni pesemine kohaliku meedia kaudu viisil, mis tundub Ladina-Ameerika publikule orgaaniline õõnestamaks toetust Ukrainale ning propageerimaks USA- ja NATO-vastaseid meeleolusid. Nende tegevuste hulka võib kuuluda väärinfo levitamine ja Venemaa mõjutustegevusele või vandenõuteooriatele kasulikuks peetava teabe võimendamine.
„Nad on olnud mõnevõrra edukad RT (Russia Today) ja Sputniku kasutamisel Ladina-Ameerikas,” ütles välisministeeriumi globaalse kaasamiskeskuse erisaadik ja koordinaator James Rubin.
“Erinevus seisneb selles, et nad üritavad salaja tegutseda. Nad püüavad luua Venemaal sisu ja seda Ladina-Ameerika ajakirjanike kaudu pesta,“ ütles Rubin “Nad teevad varjatult koostööd kohaliku meedia ja mõjutajatega, et levitada desinformatsiooni ja propagandat.”
Lisaks Pressenzale, mis asub Itaalias ja Ecuadoris ning avaldab kaheksas keeles, sealhulgas hispaania, portugali ja inglise keeles, hõlmab väidetav võrgustik Tšiili El Ciudadano uudistesaiti, samuti veebisaite, mis teenindavad Argentinat, Boliiviat, Brasiiliat, Kolumbiat, Kuubat, Ecuadori, Mehhikot, Panamat ja Paraguayd, Peruud, Uruguayd ja Venezuelat.
USA ametnike sõnul on ebaselge, kui paljud ajakirjanikud ja arvamusliidrid on teadlikud, et neile söödetakse Venemaa desinformatsiooni. Võrgustikuga seotud isikud võivad olla nn “kasulikud idioodid” – suhestuvad Venemaa seisukohtadesse, kuid ei tea, et juhised tulevad Moskvast.
Ilya Gambashidze, EL-is sanktsioonide all oleva Vene suhtekorraldusfirma Sotsiaalse disaini agentuuri (Агентство социального дизайна) direktor, juhib SDA ja Structura liikmetest koosnevat pahatahtlike mõjutajate rühma, et viia läbi Ladina-Ameerika riikide vastu suunatud teabemanipulatsioonikampaaniat.
Kuvatõmmised on pärit loos kasutatud allikatest.